Document ID: /fineweb-2-swissfilter-quality_10-filterrobots/filtered/02038.jsonl.gz/1256

Curt e concis
- Il president american ha tegnì ses emprim pled avant il congress davart la situaziun da la naziun
- Trump pretenda dapli daners per l'infrastructura ed il militar (en spezial per l'arsenal d'armas atomaras)
- la praschun da Guantanamo na vegn betg serrada
- Anteriurs praschuniers duain survegnir ina «segunda schanza»
I n'haja maina dà in meglier temp per cumenzar a viver il siemi american, uschia ha ditg Donald Trump en ses pled a la naziun (State of the Union). El ha appellà a la populaziun da sa tegnair ensemen. «Ensemen pudain nus cuntanscher tut», ha el ditg. En enquistas è ina maioritad dal maini che Trump haja fatg avanzar l'ultim onn la separaziun dals Stadis Unids.
Ils uschènumnads «dreamers» - pia immigrants illegals ch'èn gia vegnids sco giuvenils en ils Stadis Unids - possian survegnir il dretg da burgais, uschia ha ditg Trump. La lottaria da visa e la reuniun da famiglia vul el abolir.
In minister manca tar il pled
Mintgamai in minister na dastga betg seser en il public durant il pled a la naziun. Uschia duai vegnir garantì che la regenza americana exista vinavant en cas d'ina disgrazia u d'in attatga.
Quest onn ha il minister d'agricultura Sonny Perdue gì questa rolla dal «designated survivor» (il survivent designà)
Il cumbat cunter il terrorissem islamistic vegnia el a cuntinuar enfin la destrucziun definitiva dal "Stadi islamic", ha annunzià Trump. Fin uss sajan reconquistà bunamain 100% dals territoris occupads dal SI en la Siria e l'Irac. Il cumbat stoppia dentant ir vinavant.
Cuntrari a ses antecessur Obama vul Trump mantegnair la praschun Guantanamo. E Trump ha era ditg che l'arsenal dad armas atomaras stoppia vegnir modernisà e restructurà. Per l'infrastructura pretenda il president 1,5 billiuns dollars.
RR novitads 06:00